**สรุปผลการรับฟังความคิดเห็นสาธารณะต่อ**

**(ร่าง) ประกาศ กสทช. เรื่อง กระบวนการการออกใบอนุญาตวิทยุคมนาคม เครื่องหมาย และประกาศนียบัตรผ่านระบบอินเทอร์เน็ต**

**ระหว่างวันที่ ๑ พฤศจิกายน ๒๕๕๘ ถึงวันที่ ๓๐ พฤศจิกายน ๒๕๕๘**

**ทางเว็บไซต์ของสำนักงาน กสทช.** [**http://www.nbtc.go.th**](http://www.nbtc.go.th)

**(กสทช.ให้ความเห็นชอบแล้ว ตามมติที่ประชุม กสทช. ครั้งที่ ๓/๒๕๕๙ เมื่อวันพฤหัสบดีที่ ๒๘ เมษายน ๒๕๕๙)**

| **ประเด็น** | **ความคิดเห็นสาธารณะ** | **แนวทางดำเนินการ** |
| --- | --- | --- |
| **อารัมภบทของ (ร่าง) ประกาศฯ** | | |
| โดยที่เป็นการสมควรกำหนดหลักเกณฑ์และวิธีการเกี่ยวกับการยื่นคำขอรับใบอนุญาตวิทยุคมนาคม เครื่องหมาย หรือประกาศนียบัตรผ่านเครือข่ายอินเทอร์เน็ต เพื่อเป็นการอำนวยความสะดวกให้ผู้ประสงค์ขอรับใบอนุญาตวิทยุคมนาคมสามารถเข้าถึงกระบวนการออกใบอนุญาตวิทยุคมนาคมผ่านระบบอินเทอร์เน็ตได้อีกช่องทางหนึ่ง  อาศัยอำนาจตามความในมาตรา ๒๗ (๔) (๒๔) ประกอบมาตรา ๘๑ วรรคสอง แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ จึงกำหนดหลักเกณฑ์และวิธีการเกี่ยวกับกระบวนการออกใบอนุญาตวิทยุคมนาคม เครื่องหมาย หรือประกาศนียบัตร ผ่านระบบอินเทอร์เน็ตไว้ ดังต่อไปนี้ | **นายคำรณ สงเคราะห์ธรรม (HS6IQD)**  **นายกสมาคมวิทยุสมัครเล่นจังหวัดเพชรบูรณ์ (HS6AB)**  เห็นด้วยเป็นอย่างยิ่งครับ มีเหตุผลดังนี้   1. ประหยัดเวลา 2. ประหยัดค่าใช้จ่าย 3. ใช้เทคโนโลยีให้เกิดประโยชน์ในชีวิตประจำวัน 4. ประชาชนทุกคนสามารถเข้าถึงบริการของรัฐได้อย่างเท่าเทียมกัน 5. แสดงถึงความเป็นพลโลกในศตวรรษที่ ๒๑   **นายนิซอยบูลดิน นิเงาะ**   * **เจ้าหน้าที่บริหารงานทั่วไป (หัวหน้ากลุ่มงานบริหารและวางแผน) คณะวิทยาศาสตร์และเทคโนโลยี มหาวิทยาลัยฟาฎอนี** * **หัวหน้าสำนักงานคณะวิทยาศาสตร์และเทคโนโลยี มหาวิทยาลัยฟาฎอนี**   เห็นด้วยกับร่างประกาศนี้ทุกประการ เนื่องจากสะดวกและอำนวยความสะดวกต่อการต่อใบอนุญาต |  |
| ข้อ ๑ ประกาศนี้เรียกว่า “ประกาศคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ เรื่อง กระบวนการการออกใบอนุญาตวิทยุคมนาคม เครื่องหมาย และประกาศนียบัตรผ่านระบบอินเทอร์เน็ต”  ข้อ ๒ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป  ข้อ ๓ บรรดาประกาศ ระเบียบ ข้อบังคับ และคำสั่งอื่นใด ในส่วนที่มีกำหนดไว้แล้วในประกาศนี้ หรือซึ่งขัดหรือแย้งกับประกาศนี้ ให้ใช้ประกาศนี้แทน  ข้อ ๔ ในประกาศนี้  “สำนักงาน” หมายความว่า สำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติหรือสำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ เขตต่างๆ แล้วแต่กรณี  “คณะกรรมการ” หมายความว่า คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ  “ผู้ขอรับใบอนุญาต” หมายความว่า ผู้ขอรับใบอนุญาตวิทยุคมนาคมผ่านระบบอินเทอร์เน็ตตามประกาศนี้ หรือตามประกาศที่เกี่ยวข้อง  “ผู้ใช้บริการ” หมายความว่า ผู้ลงทะเบียนที่ได้รับบัญชีผู้ใช้บริการ (User name) และรหัสผู้ใช้บริการ (Password)  “ใบอนุญาตวิทยุคมนาคม” หมายความว่า ใบอนุญาตตามมาตรา ๙ แห่งพระราชบัญญัติวิทยุคมนาคม พ.ศ. ๒๔๙๘  “เครื่องหมาย” หมายความว่า เครื่องหมายการได้รับการตรวจสอบและรับรองมาตรฐานที่ตัวเครื่องโทรคมนาคมและอุปกรณ์ ตามประกาศคณะกรรมการกิจการโทรคมนาคมแห่งชาติ เรื่อง การตรวจสอบและรับรองมาตรฐานของเครื่องโทรคมนาคมและอุปกรณ์  “ประกาศนียบัตร” หมายความว่า ประกาศนียบัตรพนักงานวิทยุคมนาคมประจำสถานีวิทยุคมนาคมในเรือ หรือประกาศนียบัตรพนักงานวิทยุคมนาคมประจำสถานีวิทยุคมนาคมสมัครเล่น  “ระบบอินเทอร์เน็ต” หมายความว่า การสื่อสารข้อมูลผ่านเครือข่ายอินเทอร์เน็ตซึ่งเชื่อมต่อระบบฐานข้อมูลการออกใบอนุญาตวิทยุคมนาคมของสำนักงาน  “แบบคำขอ” หมายความว่า แบบคำขอรับใบอนุญาตวิทยุคมนาคม เครื่องหมาย หรือประกาศนียบัตรที่สำนักงานกำหนด  “ประเภทคำขอ” หมายความว่า คำขอรับใบอนุญาตวิทยุคมนาคม คำขอต่ออายุใบอนุญาตวิทยุคมนาคม หรือคำขอรับใบแทนใบอนุญาตวิทยุคมนาคม แล้วแต่กรณี  “ช่องทางการชำระเงิน” หมายความว่า การชำระค่าธรรมเนียมผ่านธนาคารเป็นเงินสด หรือเช็คสั่งจ่ายธนาคาร การชำระค่าธรรมเนียมผ่านเครื่องถอน ฝาก โอนเงินโดยอัตโนมัติ (ATM) ทั่วประเทศของธนาคาร เป็นเงินสด การชำระค่าธรรมเนียมทางธนาณัติและไปรษณีย์ หรือช่องทางการชำระเงินอื่น ๆ ที่จะเกิดมีขึ้นในอนาคต  “ค่าธรรมเนียม” หมายความว่า ค่าธรรมเนียมใบอนุญาตวิทยุคมนาคม ค่าธรรมเนียมเครื่องหมาย หรือค่าธรรมเนียมประกาศนียบัตร ตามอัตราที่คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติประกาศกำหนด | **บริษัท กสท โทรคมนาคม จำกัด (มหาชน)**  **หนังสือที่ กสท รญ.(กร.)/๑๐๙๓ ลงวันที่ ๒๗ พฤศจิกายน ๒๕๕๘**   * ประเด็นเพิ่มเติมอื่นๆ   เห็นควรตัด “ข้อ ๓ บรรดาประกาศ ระเบียบ ข้อบังคับ และคำสั่งอื่นใด ในส่วนที่มีกำหนดไว้แล้วในประกาศนี้ หรือซึ่งขัดหรือแย้งกับประกาศนี้ ให้ใช้ประกาศนี้แทน” ออก เนื่องจากการบังคับใช้ (ร่าง) ประกาศฉบับนี้มีเจตนารมณ์เพื่อเป็นให้ทางเลือกให้กับผู้ขอรับใบอนุญาตวิทยุคมนาคม เครื่องหมาย หรือประกาศนียบัตร ซึ่งเป็นการดำเนินการตามที่บัญญัติไว้ในกฎหมายหลัก คือ พระราชบัญญัติวิทยุคมนาคม พ.ศ. ๒๔๙๘ และประกาศที่เกี่ยวข้องกับการออกประกาศนียบัตรพนักงานวิทยุคมนาคมประจำสถานีวิทยุคมนาคมในเรือ หรือประกาศนียบัตรพนักงานวิทยุคมนาคมประจำสถานีวิทยุคมนาคมสมัครเล่น เพื่อให้สามารถเข้าถึงกระบวนการออกใบอนุญาตวิทยุคมนาคม เครื่องหมาย หรือประกาศนียบัตร ผ่านระบบอินเทอร์เน็ตได้อีกช่องทางหนึ่ง ฉะนั้น (ร่าง) ประกาศฉบับนี้จึงมีศักดิ์เป็นกฎหมายรอง หรือกฎหมายลูก จึงไม่ควรมีข้อกำหนดที่ทำลายความชอบด้วยกฎหมายของกฎหมายหรือประกาศหลัก | * ปรับแก้เนื้อหาโดยยกเลิกความตาม “ข้อ ๓ บรรดาประกาศ ระเบียบ ข้อบังคับ และคำสั่งอื่นใด ในส่วนที่มีกำหนดไว้แล้วในประกาศนี้ หรือซึ่งขัดหรือแย้งกับประกาศนี้ ให้ใช้ประกาศนี้แทน” ออก |
| 1. **ความเหมาะสมของการยื่นคำขอรับใบอนุญาตวิทยุคมนาคม เครื่องหมาย หรือประกาศนียบัตรผ่าระบบอินเทอร์เน็ต** | | |
| **หมวด ๑**  **การยื่นคำขอรับใบอนุญาตวิทยุคมนาคม เครื่องหมาย หรือประกาศนียบัตรผ่านระบบอินเทอร์เน็ต**  ข้อ ๕ ผู้ประสงค์จะขอรับใบอนุญาตวิทยุคมนาคม เครื่องหมาย หรือประกาศนียบัตร ที่มีคุณสมบัติตามประกาศที่เกี่ยวข้อง อาจยื่นแบบคำขอรับใบอนุญาตวิทยุคมนาคม พร้อมแนบเอกสารหลักฐานตามประกาศที่เกี่ยวข้อง ผ่านระบบอินเทอร์เน็ตตามประกาศนี้ที่เว็บไซต์ http://www.nbtc.go.th แทนการยื่นแบบคำขอต่อคณะกรรมการ ณ สำนักงาน ก็ได้  ให้ผู้ใช้บริการที่มีความประสงค์จะขอรับใบอนุญาตวิทยุคมนาคมตามประกาศฉบับนี้ ยื่นแบบคำขอล่วงหน้าต่อสำนักงานล่วงหน้าอย่างน้อย ๑๕ วัน แต่ไม่เกิน ๔๕ วัน ก่อนระยะเวลาการใช้สิทธิตามใบอนุญาตวิทยุคมนาคมสิ้นสุดลง  ข้อ ๖ ให้ผู้ประสงค์จะขอรับใบอนุญาตวิทยุคมนาคม เครื่องหมาย หรือประกาศนียบัตรที่เป็นบุคคลธรรมดา หรือนิติบุคคล กรอกรายละเอียดข้อมูลข่าวสารส่วนบุคคล โดยยื่นยันเลขประจำตัวประชาชน และเลขทะเบียนนิติบุคคล แล้วแต่กรณี เพื่อลงทะเบียนเป็นผู้ใช้บริการผ่านเว็บไซต์ที่เว็บไซต์http://www.nbtc.go.th หรือช่องทางอื่นที่สำนักงานกำหนด  เมื่อลงทะเบียนแล้วเสร็จ ให้ผู้ใช้บริการนำบัญชีผู้ใช้บริการ (Username) และรหัสผู้ใช้บริการ (Password) ที่ได้รับ เข้าระบบฐานข้อมูลการออกใบอนุญาตวิทยุคมนาคม ประเภทคำขอ และจำนวนใบอนุญาตวิทยุคมนาคม เลือกเครื่องหมาย หรือประกาศนียบัตร แล้วแต่กรณี  ข้อ ๗ ให้ผู้ขอรับใบอนุญาตเลือกประเภทใบอนุญาตวิทยุคมนาคม เลือกประเภทคำขอ และจำนวนใบอนุญาตวิทยุคมนาคม เลือกเครื่องหมาย หรือประกาศนียบัตร แล้วแต่กรณี  เมื่อดำเนินการแล้วเสร็จ ระบบฐานข้อมูลการออกใบอนุญาตวิทยุคมนาคม จะออกหมายเลขและรหัสคำขอ เพื่อใช้ในการกรอกข้อมูลและชำระค่าธรรมเนียม  ข้อ ๘ เมื่อผู้ใช้บริการได้รับหมายเลขและรหัสคำขอแล้ว ให้กรอกรายละเอียดคำขอตามแบบที่สำนักงานกำหนด และแนบเอกสารหลักฐานที่รับรองความถูกต้องในรูปแบบข้อมูลอิเล็กทรอนิกส์ตามข้อ ๕ แล้วแต่กรณี พร้อมตรวจสอบความถูกต้องของคำขอ และความครบถ้วนของเอกสารหลักฐาน ก่อนส่งคำขอและเอกสารหลักฐานเข้าในระบบฐานข้อมูลการออกใบอนุญาตวิทยุคมนาคม  ข้อ ๙ ให้ผู้ใช้บริการรอการตรวจสอบคำขอและอนุมัติเอกสารหลักฐานจากสำนักงานเพื่อชำระค่าธรรมเนียม ภายใน ๓ วันทำการ นับแต่วันที่สำนักงานได้รับคำขอที่ถูกต้องและเอกสารที่ครบถ้วน  ข้อ ๑๐ เมื่อสำนักงานอนุมัติเอกสารแล้ว ให้ผู้ใช้บริการชำระค่าธรรมเนียมผ่านช่องทางการชำระให้แล้วเสร็จภายใน ๗ วัน นับแต่วันที่ได้รับแจ้งจากสำนักงาน และให้ตรวจสอบการชำระค่าธรรมเนียมจากสำนักงานในระบบฐานข้อมูลการออกใบอนุญาตวิทยุคมนาคมในวันทำการถัดไป  ข้อ ๑๑ ให้ผู้ใช้บริการแจ้งให้สำนักงานทราบวิธีการรับใบอนุญาตวิทยุคมนาคม เครื่องหมาย หรือประกาศนียบัตร พร้อมใบเสร็จรับเงิน  ข้อ ๑๒ ก่อนใบอนุญาตวิทยุคมนาคมสิ้นสุดอายุไม่น้อยกว่า ๓๐ วัน หากผู้ใช้บริการมีความจำเป็นต้องใช้สิทธิตามใบอนุญาตวิทยุคมนาคม ให้ยื่นแบบคำขอล่วงหน้าต่อสำนักงานตามข้อ ๕ | **บริษัท กสท โทรคมนาคม จำกัด (มหาชน)**  **หนังสือที่ กสท รญ.(กร.)/๑๐๙๓ ลงวันที่ ๒๗ พฤศจิกายน ๒๕๕๘**  ขอแสดงความคิดเห็นต่อร่างประกาศ กสทช. เรื่อง กระบวนการการออกใบอนุญาตวิทยุคมนาคม เครื่องหมาย และประกาศนียบัตรผ่านระบบอินเทอร์เน็ต ดังต่อไปนี้   1. ความเหมาะสมของการยื่นคำขอรับใบอนุญาตวิทยุคมนาคม เครื่องหมาย หรือประกาศนียบัตรผ่าระบบอินเทอร์เน็ต   ๑.๑ เห็นควรแก้ไขเพิ่มเติมข้อ ๕ เป็นดังนี้  “ข้อ ๕ ผู้ประสงค์จะขอรับใบอนุญาตวิทยุคมนาคม เครื่องหมาย หรือประกาศนียบัตร ที่มีคุณสมบัติตามประกาศที่เกี่ยวข้อง อาจยื่นแบบคำขอรับใบอนุญาตวิทยุคมนาคม เครื่องหมาย หรือประกาศนียบัตร พร้อมแนบเอกสารหลักฐานตามประกาศที่เกี่ยวข้องกำหนด ผ่านระบบอินเทอร์เน็ตตามประกาศนี้ที่เว็บไซต์ http://www.nbtc.go.th แทนการยื่นแบบคำขอต่อคณะกรรมการ ณ สำนักงาน ก็ได้  ~~ให้ผู้ใช้บริการที่มีความ~~ผู้ประสงค์จะขอรับใบอนุญาตวิทยุคมนาคมตามประกาศฉบับนี้ ยื่นแบบคำขอล่วงหน้าต่อสำนักงานล่วงหน้าอย่างน้อย ๑๕ วัน แต่ไม่เกิน ๔๕ วัน ก่อนระยะเวลาการใช้สิทธิตามใบอนุญาตวิทยุคมนาคมสิ้นสุดลง” เนื่องจากยังมิได้ลงทะเบียนเป็นผู้ใช้บริการตามคำนิยามที่กำหนด  ๑.๒ เห็นควรแก้ไขข้อ ๖ เป็นดังนี้  “ข้อ ๖ ให้ผู้ประสงค์จะขอรับใบอนุญาตวิทยุคมนาคม เครื่องหมาย หรือประกาศนียบัตรที่เป็นบุคคลธรรมดา หรือนิติบุคคล กรอกรายละเอียดข้อมูล~~ข่าวสาร~~ส่วนบุคคล โดย~~ยื่น~~ยืนยันเลขประจำตัวประชาชน และเลขทะเบียนนิติบุคคล แล้วแต่กรณี เพื่อลงทะเบียนเป็นผู้ใช้บริการผ่านระบบอินเทอร์เน็ต~~เว็บไซต์~~ที่เว็บไซต์http://www.nbtc.go.th หรือช่องทางอื่นที่สำนักงานกำหนด  เมื่อลงทะเบียนแล้วเสร็จ ให้ผู้ใช้บริการนำบัญชีผู้ใช้บริการ (Username) และรหัสผู้ใช้บริการ (Password) ที่ได้รับ เข้าระบบฐานข้อมูลการออกใบอนุญาตวิทยุคมนาคม ~~ประเภทคำขอ และจำนวนใบอนุญาตวิทยุคมนาคม เลือกเครื่องหมาย หรือประกาศนียบัตร แล้วแต่กรณี~~” เนื่องจากเป็นขั้นตอนการเลือกประเภทคำขอ จำนวนใบอนุญาตฯ ซึ่งเป็นขั้นตอนที่กำหนดในข้อ ๗ ของ (ร่าง) ประกาศ  ๑.๓ เห็นควรแก้ไขข้อ ๗ เป็น  “ข้อ ๗ ให้ผู้ใช้บริการ~~ขอรับใบอนุญาต~~เลือกประเภทใบอนุญาตวิทยุคมนาคม เลือกประเภทคำขอ และจำนวนใบอนุญาตวิทยุคมนาคม เลือกเครื่องหมาย หรือประกาศนียบัตร แล้วแต่กรณี” เพื่อให้สอดคล้องกับคำนิยามคำว่า “ผู้ใช้บริการ” ซึ่งเป็นผู้ที่ได้รับบัญชีผู้ใช้บริการ (User name) และรหัสผู้ใช้บริการ (Password) แล้ว  **บริษัท ทีโอที จำกัด (มหาชน)**  **หนังสือ ด่วนที่สุด เลขที่ ทีโอที สจ./๕๙๗ ลงวันที่ ๒๖ พฤศจิกายน ๒๕๕๘**   * ความเหมาะสมของการยื่นคำขอรับใบอนุญาตวิทยุคมนาคม เครื่องหมาย หรือประกาศนียบัตรผ่าระบบอินเทอร์เน็ต * ไม่มี | * ปรับแก้เนื้อหาของ (ร่าง) ประกาศฯ ให้มีความถูกต้อง ครบถ้วน สมบูรณ์ |
| 1. **ความเหมาะสมของเงื่อนไขการพิจารณาคำขอรับใบอนุญาตวิทยุคมนาคม เครื่องหมาย หรือประกาศนียบัตร ผ่านระบบอินเทอร์เน็ต** | | |
| **หมวด ๒**  **การพิจารณาคำขอรับใบอนุญาตวิทยุคมนาคม เครื่องหมาย หรือประกาศนียบัตร ผ่านระบบอินเทอร์เน็ต**  ข้อ ๑๓ ให้สำนักงานตรวจสอบคำขอรับใบอนุญาตวิทยุคมนาคม เครื่องหมาย หรือประกาศนียบัตร และเอกสารหลักฐานในระบบฐานข้อมูลการออกใบอนุญาตวิทยุคมนาคม หากรายละเอียดคำขอไม่ถูกต้องและเอกสารหลักฐานไม่ครบถ้วน สำนักงานจะแจ้งให้ผู้ใช้บริการทราบทางจดหมายอิเล็กทรอนิกส์หรือช่องทางอื่นที่สำนักงานกำหนด เพื่อส่งเอกสารเพิ่มเติมผ่านระบบฐานข้อมูลการออกใบอนุญาตวิทยุคมนาคม และจะไม่พิจารณาอนุมัติ หากคำขอไม่ถูกต้องและเอกสารหลักฐานไม่ครบถ้วน  ข้อ ๑๔ เมื่อสำนักงานตรวจสอบแล้วเห็นว่า คำขอถูกต้องและเอกสารหลักฐานครบถ้วนตามข้อ ๙ ให้ส่งข้อมูลยืนยันเพื่อแจ้งให้ผู้ใช้บริการชำระค่าธรรมเนียมตามช่องทางการชำระให้แล้วเสร็จภายใน ๗ วัน นับแต่วันที่ได้รับแจ้งจากสำนักงาน ทั้งนี้ ให้สำนักงานตรวจสอบขอมูลการชำระค่าธรรมเนียมของผู้ใช้บริการ และจัดพิมพ์ใบอนุญาตวิทยุคมนาคมภายใน ๓ วันทำการ  ข้อ ๑๕ ให้สำนักงานแจ้งสถานะ การออกใบอนุญาตวิทยุคมนาคมให้ผู้ใช้บริการทราบทางจดหมายอิเล็กทรอนิกส์หรือช่องทางอื่นที่สำนักงานกำหนด ก่อนจัดส่งใบอนุญาตวิทยุคมนาคมให้ผู้ขอรับใบอนุญาตพร้อมใบเสร็จรับเงินให้ทางไปรษณีย์ตอบรับ หรือแจ้งให้ผู้ใช้บริการมารับ ณ สำนักงาน แล้วแต่กรณี  ข้อ ๑๖ มอบหมายให้สำนักงาน กสทช. จัดทำระบบสารสนเทศเพื่อรองรับกระบวนการออกใบอนุญาตวิทยุคมนาคม เครื่องหมาย และประกาศนียบัตรผ่านระบบอินเทอร์เน็ต ให้เป็นไปตามหลักเกณฑ์และวิธีการที่กำหนดไว้ในประกาศนี้ เมื่อดำเนินการแล้วเสร็จให้แจ้งผู้ใช้บริการทราบถึงช่องทางดังกล่าว | **บริษัท กสท โทรคมนาคม จำกัด (มหาชน)**  **หนังสือที่ กสท รญ.(กร.)/๑๐๙๓ ลงวันที่ ๒๗ พฤศจิกายน ๒๕๕๘**  ๑) เห็นควรแก้ไขข้อ ๑๔ เป็น ดังนี้ “ข้อ ๑๔ เมื่อสำนักงานตรวจสอบแล้วเห็นว่า คำขอถูกต้องและเอกสารหลักฐานครบถ้วนตามข้อ ๙ ให้ส่งข้อมูลยืนยันเพื่อแจ้งให้ผู้ใช้บริการชำระค่าธรรมเนียมตามช่องทางการชำระให้แล้วเสร็จภายใน ๗ วัน นับแต่วันที่ได้รับแจ้งจากสำนักงาน ทั้งนี้ ให้สำนักงานตรวจสอบขอมูลการชำระค่าธรรมเนียมของผู้ใช้บริการ และจัดพิมพ์ใบอนุญาตวิทยุคมนาคม เครื่องหมาย หรือประกาศนียบัตร ภายใน ๓ วันทำการนับแต่วันที่ผู้ใช้บริการได้ชำระเงินค่าธรรมเนียมแล้ว”  ๒) เห็นควรแก้ไขข้อ ๑๕ เป็น ดังนี้ “ข้อ ๑๕ ให้สำนักงานแจ้งสถานะ การออกใบอนุญาตวิทยุคมนาคม เครื่องหมาย หรือประกาศนียบัตร ให้ผู้ใช้บริการทราบทางจดหมายอิเล็กทรอนิกส์หรือช่องทางอื่นที่สำนักงานกำหนด ก่อนจัดส่งใบอนุญาตวิทยุคมนาคม เครื่องหมาย หรือประกาศนียบัตร ให้ผู้ใช้บริการ~~ขอรับใบอนุญาต~~พร้อมใบเสร็จรับเงิน~~ให้ทางไปรษณีย์ตอบรับ~~ ~~หรือแจ้งให้ผู้ใช้บริการมารับ ณ สำนักงาน แล้วแต่กรณี~~  ตามวิธีการที่ผู้ใช้บริการได้แจ้งไว้ต่อสำนักงานแล้วตามข้อ ๑๑”  **บริษัท ทีโอที จำกัด (มหาชน)**  **หนังสือ ด่วนที่สุด เลขที่ ทีโอที สจ./๕๙๗ ลงวันที่ ๒๖ พฤศจิกายน ๒๕๕๘**   * ความเหมาะสมของเงื่อนไขการพิจารณาคำขอรับใบอนุญาตวิทยุคมนาคม เครื่องหมาย หรือประกาศนียบัตร ผ่านระบบอินเทอร์เน็ต * เหมาะสม |  |
| 1. **ประเด็นเพิ่มเติมอื่นๆ** | | |
|  | **บริษัท ทีโอที จำกัด (มหาชน)**  **หนังสือ ด่วนที่สุด เลขที่ ทีโอที สจ./๕๙๗ ลงวันที่ ๒๖ พฤศจิกายน ๒๕๕๘**   * - ไม่มี |  |